1. juunil, mil kätte jõudis lemmikloomapäev, ei olnud suvi veel kindlalt võimu saavutanud. Terve päeva kummitasid korraldajate peades küsimused – kas loomad sees või väljas ning kuhu paigutada pannkoogikohvik? Enne kella kuut oli algklasside maja juurde kogunenud paljudel lastel kaasas kamba peale vaid kaks kassi. Hamstreid, papagoisid, kilpkonni ei lubatud külma ilma ja tuule tõttu õue tuua. Siiski kogunes lemmikloomapäeva avamiseks algklasside maja saali päris mitu koera, kassi, merisiga ja isegi üks kukk. Kukk, Simba ja Tähekiir moodustasidki õhtu staaride vapustava trio. Blogijat ja raamatukirjanikku Marko Kaldurit koos samojeedi koer Tähekiirega oli kuulama tulnud palju lapsi ja täiskasvanuid ning nende toredat vestlusringi koos vahva slaidiprogrammiga ilmestas kuke kiremine, kohvikust leviv magus pannkoogihõng ja huviliste terased küsimused. Kõik said hääletada oma lemmiku poolt ning nunnumatele lemmikutele jagati koduteele maitsvaid hõrgutisi. Pannkoogikohviku järjekord lookles söögisaalis seni, kuni kõikidel soovijatel kõhud täis said. Ja koduteele asudes oli päikegi välja tulnud ning ilm soojemaks muutunud justkui soovides kõikidele head lastekaitsepäeva!
#000001
Algklasside maja on avatud tööpäeviti 7.00-17.00
#000003